Martin Lidegaard (RV), 2004-05-11:
Som flere ordførere allerede har været inde på, diskuterer vi i dag vilkårene for nogle af de familier i Danmark, der måske kæmper med de største udfordringer i dagligdagen, nemlig med det at have et handicappet barn.
Men jeg får lyst til her indledningsvis at sige, at vi måske også taler om nogle af de mest ressourcestærke familier, som træffer valg eller som arbejder meget seriøst og også høster glæderne og frugterne af det at arbejde med et barn, som ikke er som alle de andre.
For mig at se - og for Det Radikale Venstre at se - er udfordringen for det offentlige i allerhøjeste grad at bidrage til, at familierne kan bevare de ressourcer og selv kan bevare herredømmet over udviklingen i familien med bistand fra det offentlige.
For os at se
er der i øjeblikket i hvert fald to meget store barrierer, for at det er tilfældet.
Begge har været berørt af de tidligere ordførere, men jeg vil gentage dem, fordi de er så seriøse, at vi bør gøre noget ved dem.
Det første problem er det, man kunne kalde uoverskueligheden i hjælpen.
Hvilke regler eksisterer?
Hvilke rettigheder har man?
Hvor går man hen for at få hjælp?
Hvor går man hen for at få råd?
er jo et eksempel på, at enkelhed ikke just er det, som en familie, der pludselig står i en ny situation med et handicappet barn, har at gøre godt med.
Tværtimod er det en jungle af regler, en jungle af forskellige forvaltninger og muligheder.
Den uoverskuelighed bliver vi nødt til at gøre noget ved, så man som familie til et handicappet barn oplever det offentlige som et let tilgængeligt sted, ikke som en mur af forskellige love, bekendtgørelser, forvaltninger, rådgivningscentre osv.
Det andet seriøse problem, som vi ofte bliver konfronteret med som politikere, når vi er ude at diskutere de her ting, er jo så, at når barnet bliver mere voksent, er der utrolig stor forskel på, hvor godt de forskellige kommuner og amter gør det, hvordan reglerne bliver fortolket, hvordan den offentlige service fungerer med hensyn til alt fra kørselsordninger til tilgængelighed til boligproblematikker osv.
Det er jo noget, som faktisk har meget stor betydning, fordi vi jo altså desværre oplever, jeg vil endda sige temmelig ofte, familier, hvor barnet ikke længere er barn, i den forstand, at vedkommende for længst har passeret de 18 år, men hvor familien stadig væk har det primære ansvar, hvor disse børn stadig ofte bor hjemme, på trods af at det kan føre til en meget dårlig situation både for forældrene og for barnet selv, fordi de jo også kan have behov for at frigøre sig fra forældrene.
Således er der altså en meget tæt sammenhæng mellem den specifikke problemstilling, vi diskuterer i dag, om familiernes forhold, og så de tilbud, vi giver til de handicappede, når de bliver lidt ældre.
Hvordan gør vi det så bedre?
Ja, regeringen fokuserer jo meget på strukturændringer, at det ligesom i sig selv skulle være et løsen, at vi derved virkelig kan komme problemerne til livs, men jeg er dybt bekymret, når jeg hører den argumentation, og det skyldes i al sin enkelhed, at når vi kigger på de handicappolitiske redegørelser, der er kommet fra regeringen indtil nu, så har de været præget af overfladiskhed, mangel på konkrete initiativer, mangel på vilje til virkelig at ændre på det efterslæb, vi har i Danmark på det her område.
Derfor må jeg sige, at når vi går med i det brede forslag til vedtagelse, der er i dag, så er det, fordi vi erkender, at der også kan hentes noget ved at lave om på nogle strukturer og ændre på nogle ting, og derfor vil vi i virkeligheden godt have denne her debat igen, når vi har været igennem en strukturreform, så vi ikke ligesom kan skyde den indholdsmæssige diskussion ned i en strukturdiskussion.
Derfor er det rimeligt at bede om redegørelser, og derfor er det rimeligt at præcisere, hvad vi forventer, og i hvilken retning ministeren skal arbejde.
Jeg vil gerne sige - og det er også sådan, jeg oplever forståelsen bag det forslag til vedtagelse, vi skal stemme om om lidt - at det altså ikke er et skalkeskjul for ligesom ikke at gøre noget, indtil vi står her igen